BOG JE LJUBAV    O,ZAPALI PLAMEN
Channel: BOG JE LJUBAV
Date: 30/07/2018

DELA APOSTOLA 23
početak
sadržaj novi zavet, sadržaj
1 A Pavle pogleda na sinedrion i reče: braćo, ja sam sa potpuno čistom savešću živeo služeći Bogu do ovoga dana. 2 Prvosveštenik Ananija pak naredi onima što su stajali do njega da ga biju po ustima. 3 Tada mu Pavle reče: Bog će biti tebe, zide okrečeni; i ti sediš da mi sudiš po zakonu, a protiv zakona naređuješ da me biju. 4 A oni što stojahu tu rekoše: vređaš prvosveštenika Božijeg? 5 Na to Pavle reče: nisam znao, braćo, da je on prvosveštenik; pisano je, naime: »Ne govori ružno o starešini svoga naroda«.
6 Pošto je Pavle znao da je jedan deo pripadao sadukejima a drugi farisejima, povika u sinedrionu: braćo, ja sam farisej, farisejski sin; zbog nadanja i vaskrsenja iz mrtvih izveden sam pred sud. 7 A kad je on to rekao, nasta raspra između fariseja i sadukeja, i skup se podeli. 8 Jer sadukeji govore da nema vaskrsenja, ni anđela, ni duha, a fariseji ispovedaju i jedno i drugo. 9 Tako je došlo do velike vike, te ustaše neki književnici farisejske stranke, prepirahu se i govorahu: ne nalazimo nikakvo zlo na ovom čoveku; ako mu je duh ili anđeo govorio? 10 I kako je došlo do velike svađe, zapovednik se poboja da Pavla ne raskinu, pa naredi da vojska siđe dole, da ga otme od njih i odvede u kasarnu. 11 Iduće noći Gospod stade pred njega i reče: ne boj se; kao što si posvedočio za mene u Jerusalimu, tako treba da posvedočiš i u Rimu.

Zavera protiv Pavla

12 A kad se razdanilo, okupiše se Judeji i zakleše da neće ni jesti ni piti dok ne ubiju Pavla. 13 Bilo ih je više od četrdesetorice, koji položiše ovu zakletvu. 14 Ovi priđoše prvosveštenicima i starešinama, i rekoše: zakletvom smo se zakleli da nećemo ništa okusiti dok ne ubijemo Pavla. 15 Stoga vi sad sa sinedrionom podnesite zahtev zapovedniku da ga svede k vama, kao da biste hteli tačnije da ispitate njegovu stvar; a mi smo spremni da ga ubijemo pre no što se približi.

16 Sin Pavlove sestre, međutim, ču za ovu zasedu, dođe i uđe u kasarnu, te javi Pavlu. 17 Pavle pak dozva jednog od kapetana i reče: odvedi ovog mladića zapovedniku, jer ima nešto da ga obavesti. 18 Ovaj ga uze, odvede zapovedniku i reče: sužanj Pavle dozvao me je i zamolio da ovoga mladića dovedem k tebi; ima nešto da ti kaže. 19 Tada ga zapovednik uze za ruku, povuče se s njim nasamo i pitaše: šta je to što imaš da mi javiš? 20 Na to on reče: Judeji su se dogovorili da te zamole da sutra svedeš Pavla u sinedrion, kao da nameravaš nešto tačnije da saznaš za njega. 21 Ne daj se, dakle, nagovoriti od njih, jer ga vrebaju više od četrdeset njihovih ljudi, koji su se zakleli da neće ni jesti ni piti dok ga ne ubiju. I sad su spremni, samo čekaju tvoje obećanje. 22 Tako zapovednik otpusti mladića i naredi mu: nikom nemoj da kažeš da si mi ovo javio.

Sprovođenje u Kesariju

23 I dozva dvojicu od kapetana i reče: spremite dve stotine vojnika, sedamdeset konjanika i dvesta strelaca, da od trećeg časa noći pođu na put do Kesarije; 24 opremite i konje da posade Pavla i bezbedno ga privedu namesniku Feliksu. 25 I napisa pismo sledeće sadržine: 26 Klaudije Lisija pozdravlja uglednog namesnika Feliksa. 27 Ovoga čoveka, koga su Judeji uhvatili i hteli ubiti, ja sam došavši sa vojskom izvukao, pošto sam doznao da je rimski građanin. 28 Želeći da doznam za kakvu krivicu ga optužuju, svedoh ga u njihov sinedrion. 29 Nađoh da ga optužuju za sporna pitanja njihova zakona, a da nema nikakve krivice koja zaslužuje smrtnu kaznu ili okove. 30 Pošto mi je predočeno da se sprema napad na ovoga čoveka, poslah ga odmah k tebi i tužitelje uputih da pred tobom kažu šta imaju protiv njega. Zdravo!

31 Tako vojnici uzeše Pavla, kako im je bilo zapoveđeno, i sprovedoše ga noću u Antipatridu. 32 Sutradan ostaviše konjanike da produže s njim, a oni se vratiše u kasarnu. 33 Ovi dođoše u Kesariju, predaše pismo namesniku i izvedoše Pavla pred njega. 34 Pošto je pročitao pismo upita ga iz koje je pokrajine, i kad je doznao da je iz Kilikije, 35 reče saslušaću te kad i tvoji tužitelji dođu; zapovedi pak da ga čuvaju u Irodovom dvoru.